Zaključci Vijeća o regulatornim sigurnim testnim okruženjima i klauzulama o eksperimentiranju kao alatima za regulatorni okvir koji pogoduje inovacijama i otporan je kako na buduće promjene tako i općenito te kojim se prevladavaju disruptivni izazovi u digitalnom dobu

(2020/C 447/01)

VIJEĆE EUROPSKE UNIJE:

1. PODSJEĆA na Zaključke Vijeća iz veljače 2020. (1) u kojima se ISTIČE da je bolja regulativa jedan od ključnih pokretača održivog i uključivog rasta te da se njome potiču konkurentnost, inovacije, digitalizacija i stvaranje radnih mjesta, povećava transparentnost i osigurava javna potpora zakonodavstvu EU-a te PONAVLJA da je potrebno osigurati transparentnost i jednostavnost zakonodavstva EU-a i njegovo ostvarivanje uz minimalne troškove uzimajući pritom uvijek u obzir visoku razinu zaštite potrošača, zaposlenika, zdravlja, klime i okoliša. PONOVNO POTVRĐUJE svoju predanost promicanju najučinkovitijih regulatornih instrumenata, kao što su usklađivanje i uzajamno priznavanje (2).

2. ISTIČE da regulatorni okvir EU-a mora biti u što većoj mjeri konkurentan, djelotvoran, učinkovit, usklađen, predvidljiv, pogodan za inovacije, otporan na buduće promjene, održiv i otporan, posebno kako bi EU izašao jači iz krize uzrokovane bolešću COVID-19, koja je snažno utjecala na većinu poduzeća u EU-u, posebno mala i srednja poduzeća (MSP-ova), uključujući mikropoduzeća i novoosnovana poduzeća, od kojih se mnoga suočavaju s egzistencijalnom prijetnjom. Treba se temeljiti na dokazima te mora štititi i podupirati građane i poduzeća u kontekstu cilja potpuno funkcionalnog jedinstvenog tržišta EU-a bez nametanja novih nepotrebnih opterećenja i uz smanjenje postojećih nepotrebnih opterećenja.

3. PODSJEĆA na načela supsidijarnosti i proporcionalnosti, kao i na načelo opreznosti, te svoje Zaključke iz svibnja 2016. (3) u kojima je NAGLASILO da bi se pri razmatranju razvoja ili ažuriranja politika ili regulatornih mjera EU-a trebalo primjenjivati „načelo inovativnosti”, kojim se podrazumijeva da se u postupku razvoja i preispitivanja izrade propisa u svim područjima politika u obzir uzima učinak na istraživanja i inovacije; u kojima je POZVALO Komisiju i države članice da u svoje rasprave o postojećoj izradi propisa u okviru REFIT-a uključe perspektivu izrade propisa koji su poticajni za inovacije i održivi u budućnosti i u kojima je POZVALO Komisiju i države članice da istraže i razmijene najbolje prakse o tome kako se izrada propisa može učiniti održivijom u budućnosti i pogodnijom za istraživanje i inovacije. PODSJEĆA na razmjenu najboljih praksi koju je 2017. organiziralo malteško predsjedništvo Vijeća, a koja je pokazala da mnoge države članice već razmatraju eksperimentiranje i druge alate povezane s inovacijama pri oblikovanju svojih politika (4).

4. ISTIČE da fleksibilnost i eksperimentiranje mogu biti važni elementi za fleksibilan regulatorni okvir koji pogoduje inovacijama i otporan je na buduće promjene te koji se temelji na dokazima i kojim se potiču konkurentnost, rast, održivost, regulatorno učenje, kao i europska tehnološka suverenost i vodstvo te koji pomaže u svladavanju sistemskih šokova i disruptivnih te dugoročnih budućih izazova.

5. NAPOMINJE da se regulatorna sigurna testna okruženja sve više upotrebljavaju u nizu sektora, na primjer u sektorima financija, zdravstva, pravnih usluga, zračnog prometa, prijevoza i logistike te energije, što često uključuje primjenu novih tehnologija u nastajanju, kao što su umjetna inteligencija te tehnologije lanca blokova i decentraliziranog vođenja evidencije transakcija (DLT), ili inovativnu upotrebu postojećih tehnologija (5).

6. PRIMA NA ZNANJE dokument „Study supporting the interim evaluation of the innovation principle” (Studija kojom se podupire privremena evaluacija načela inovativnosti) izrađen za Komisiju 2019. u kojem je istaknuta potreba da se u EU-u više pogoduje inovacijama jačanjem pristupa Komisije izradi eksperimentalnih propisa, među ostalim regulatornih sigurnih testnih okruženja (6). PRIMA NA ZNANJE da se u izvješću Komisije o uspješnosti u području znanosti, istraživanja i inovacija iz 2020. navodi da su zbog ubrzanja tehnološkog razvoja potrebni i manje tradicionalni pristupi propisima i politikama, kao što su regulatorna sigurna testna okruženja (7).

7. UVAŽAVA da je Komisija u svojoj Komunikaciji „Strategija za MSP-ove i održivu i digitalnu Europu” najavila da će poticati države članice na izradu prijedloga za regulatorna sigurna testna okruženja pokretanjem pilot-projekta (8). PRIMA NA ZNANJE da Komisija u suradnji s Europskim partnerstvom za lance blokova planira uvođenje paneuropskog regulatornog sigurnog testnog okruženja za lance blokova koji bi trebao postati operativan 2021./2022. PRIMA NA ZNANJE da Glavna uprava Komisije za potporu strukturnim reformama pomaže Europskoj banci za obnovu i razvoj u podupiranju regulatornih sigurnih testnih okruženja u Grčkoj, Estoniji i Poljskoj (9).

8. SMATRA da su regulatorna sigurna testna okruženja konkretni okviri kojima se, pružanjem strukturiranog konteksta za eksperimentiranje omogućuje, prema potrebi, testiranje inovativnih tehnologija, proizvoda, usluga ili pristupâ u stvarnom okruženju – trenutačno posebno u kontekstu digitalizacije – u ograničenom vremenskom razdoblju i u ograničenom dijelu sektora ili područja pod regulatornim nadzorom, čime se osigurava uspostava odgovarajućih zaštitnih mjera (10).

9. SMATRA da su klauzule o eksperimentiranju pravne odredbe kojima se tijelima zaduženima za provedbu i izvršenje zakonodavstva omogućuje da na pojedinačnoj osnovi primjenjuju određeni stupanj fleksibilnosti u pogledu testiranja inovativnih tehnologija, proizvoda, usluga ili pristupâ (11). NAPOMINJE da su klauzule o eksperimentiranju često pravna osnova za regulatorna sigurna testna okruženja te da se već upotrebljavaju u zakonodavstvu EU-a i u pravnim okvirima mnogih država članica.

10. ISTIČE da regulatorna sigurna testna okruženja mogu pružiti priliku za unapređenje regulative proaktivnim regulatornim učenjem, čime se regulatornim tijelima omogućuje da steknu bolje znanje o regulatornim pitanjima i pronađu najbolja sredstva za reguliranje inovacija na temelju konkretnih dokaza, posebno u vrlo ranoj fazi, što može biti posebno važno s obzirom na visoku nesigurnost i disruptivne izazove, kao i pri pripremi novih politika.

11. ISTIČE da regulatorna sigurna testna okruženja mogu ponuditi znatne mogućnosti, osobito za inovacije i rast, za sva poduzeća, posebno mala i srednja poduzeća, uključujući mikropoduzeća i novoosnovana poduzeća, u industriji, uslužnim djelatnostima i drugim sektorima.

12. ISTIČE da regulatorna sigurna testna okruženja i klauzule o eksperimentiranju uvijek moraju poštovati načela supsidijarnosti i proporcionalnosti, kao i načelo opreznosti, te bi trebali poticati primjenu tih načela. Uvijek je potrebno osigurati visoku razinu zaštite, među ostalim, građana, potrošača, zaposlenika, zdravlja, klime i okoliša, kao i pravnu sigurnost, financijsku stabilnost, jednake uvjete i pošteno tržišno natjecanje te poštovati postojeće razine zaštite.

13. U pogledu klauzula o eksperimentiranju: a) POTIČE Komisiju da pri izradi i preispitivanju zakonodavstva nastavi razmatrati primjenu klauzula o eksperimentiranju na pojedinačnoj osnovi, kao i da procijeni primjenu klauzula o eksperimentiranju u ex post evaluacijama i provjerama primjerenosti; b) ISTIČE da klauzule o eksperimentiranju mogu biti važne u nekoliko aktualnih i predstojećih zakonodavnih prijedloga; c) PODRŽAVA Odbor za nadzor regulative u tome da nastavi provjeravati uzima li se u obzir u odgovarajućoj mjeri učinak propisâ na inovacije, što može uključivati, među ostalim, primjenu klauzula o eksperimentiranju pri nadzoru procjena učinka, evaluacija i provjera primjerenosti; d) NAGLAŠAVA da namjerava procijeniti je li moguće u rasprave o zakonodavnim prijedlozima uključiti klauzule o eksperimentiranju; e) POZIVA Komisiju da izradi pregled glavnih postojećih klauzula o eksperimentiranju u pravu EU-a; f) POZIVA Komisiju da utvrdi područja politika i propise u okviru kojih bi dodatne klauzule o eksperimentiranju mogle pomoći da se potaknu inovacije i unaprijedi regulativa; POTIČE Komisiju da se u tom pogledu savjetuje s državama članicama i dionicima, primjerice putem platforme Fit for Future ili ciljanih savjetovanja.

14. U pogledu regulatornih sigurnih testnih okruženja: POZIVA Komisiju da, u suradnji s državama članicama, organizira razmjenu informacija i dobrih praksi u pogledu regulatornih sigurnih testnih okruženja s država članica kako bi se: a) utvrdio pregled trenutačnog stanja u pogledu upotrebe regulatornih sigurnih testnih okruženja u EU-u; b) utvrdila iskustva u pogledu pravne osnove, provedbe i evaluacije regulatornih sigurnih testnih okruženja; c) analiziralo kako učenje u okviru regulatornih sigurnih testnih okruženja na nacionalnoj razini može doprinijeti donošenju politika utemeljenih na dokazima na razini EU-a.

15. POZIVA Komisiju da predstavi izvješće o napretku o toj razmjeni informacija i dobrih praksi u pogledu regulatornih sigurnih testnih okruženja, kao i o pregledu postojećih klauzula o eksperimentiranju u okviru prava EU-a u prvoj polovici 2021. kako bi se omogućila rasprava o tome u okviru Radne skupine za bolju izradu zakonodavstva tijekom portugalskog predsjedanja Vijećem te da predstavi konačne rezultate i analizu zajedno s praktičnim preporukama o mogućoj budućoj upotrebi regulatornih sigurnih testnih okruženja i klauzula o eksperimentiranju u EU-u i na razini EU-a u drugoj polovici 2021. kako bi se omogućila rasprava o tome i daljnje postupanje u okviru Radne skupine za bolju izradu zakonodavstva tijekom slovenskog predsjedanja Vijećem.

(1) 6232/20.

(2) Međuinstitucijski sporazum o boljoj izradi zakonodavstva, točka 47.

(3) 9580/16.

(4) WK 6474/2017.

(5) Attrey, A., Lesher, M. i Lomax, C., „The role of sandboxes in promoting flexibility and innovation in the digital age” (Uloga regulatornih sigurnih testnih okruženja u promicanju fleksibilnosti i inovacija u digitalnom dobu), Going Digital Toolkit Policy Note 2, 2020.

(6) https://ec.europa.eu/info/publications/study-supporting-interim-evaluation-innovation-principle_en.

(7) https://ec.europa.eu/info/publications/science-research-and-innovation-performance-eu-2020_en.

(8) 6783/20 (COM (2020)103).

(9) Parenti, R., „Regulatory Sandboxes and Innovation Hubs for FinTech” (Regulatorna sigurna testna okruženja i inovacijski centri za financijsku tehnologiju), studija za Odbor za ekonomsku i monetarnu politiku u okviru Resornog odjela za ekonomsku i znanstvenu politiku te politiku kvalitete života u Europskom parlamentu, Luxembourg, 2020.

(10) Europska komisija, INSTRUMENT br. 21 Istraživanja i inovacije, Paket instrumenata za bolju regulativu, Europska komisija, 6783/20 (COM (2020)103).

(11) Europska komisija, INSTRUMENT br. 21 Istraživanja i inovacije, Paket instrumenata za bolju regulativu, točka 1. o klauzulama o eksperimentiranju, str. 151.